ΓΡΑΠΤΗ ΕΡΩΤΗΣΗ E-1843/96 υποβολή: Gerardo Fernαndez-Albor (PPE) προς την Επιτροπή (5 Iουλίου 1996)

Θέμα: Κοινοτική συμβολή στην καταπολέμηση των λοιμωδών νόσων που μεταδίδονται με τα κουνούπια

Τα κουνούπια είναι ο υπ'αριθμόν ένας κίνδυνος για την δημόσια υγεία, σύμφωνα με την ετήσια έκθεση για τις λοιμώδεις νόσους της Παγκόσμιας Οργάνωσης Υγείας. Από τα 17,3 εκατομμύρια άτομα που πέθαναν πέρυσι από λοιμώδεις νόσους, το 13% οφείλετο σε μολύνσεις που μεταδόθηκαν από τα κουνούπια.

Νόσοι που μεταδίδονται με τα κουνούπια είναι η ελoνοσία, ο κίτρινος πυρετός και ο δάγγειος, αλλά και η λεμφατική φιλαρίαση, η ιαπωνική εγκεφαλίτιδα, η ογκοκερκίαση και η λεϊσμανίαση. Η πλειονότητα των θυμάτων από τις μολύνσεις που προκάλεσαν τα κουνούπια ήσαν παιδιά.

Λαμβάνοντας υπόψη ότι τα κουνούπια συνιστούν μέγιστο πρόβλημα για πολλές αναπτυσσόμενες χώρες, ορισμένες από τις οποίες συνδέονται άμεσα με την Ευρωπαϊκή Ένωση στο πλαίσιο συμβάσεων για την παροχή βοήθειας, καθώς και το γεγονός ότι η ίδια η ΠΟΥ στην τελευταία έκθεσή της θεωρεί ότι η πλειονότητα των λοιμωδών νόσων θα μπορούσε να τεθεί υπό έλεγχο με σχετικά μικρό οικονομικό κόστος, μπορεί να μας πληροφορήσει η Επιτροπή ποιά είναι η βοήθεια που προορίζεται για την εξάλειψη των εν λόγω λοιμωδών νόσων οι οποίες μεταδίδονται από τα κουνούπια και ποίο πρόγραμμα θα μπορούσε να προωθηθεί από κοινού με την ΠΟΥ για την έλεγχο της υγειονομικής κατάστασης σ'αυτόν τον τομέα, το οποίο δεν θα απαιτούσε μεγάλο οικονομικό κόστος;

Απάντηση του κ. Pinheiro εξ ονόματος της Επιτροπής (6 Σεπτεμβρίου 1996)

Παρά τη μεγάλη συχνότητα των νόσων που μεταδίδονται από τα κουνούπια, αξίζει ωστόσο να σημειωθεί ότι η λεϊσμανίαση και η ογκοπερκίαση μεταδίδονται από το φλαιβοτόμο και τη σιμουλία αντίστοιχα, έντομα τα οποία κατατάσσονται στην οικογένεια των μυγών.

Οι δράσεις της Επιτροπής στον τομέα της υγείας εντάσσονται στο πλαίσιο των στόχων και προτεραιοτήτων που διατυπώθηκαν στην ανακοίνωση της Επιτροπής στο Συμβούλιο και στο Κοινοβούλιο με τίτλο «Πολιτική της Κοινότητας και των κρατών μελών σε θέματα συνεργασίας με τα αναπτυσσόμενα κράτη, στον τομέα της υγείας» ((Έγγραφο COM(94) 77 τελικό. )). Στους εν λόγω στόχους προβλέπεται ιδίως η στήριξη στα αναπτυσσόμενα κράτη για τη χάραξη και την εφαρμογή των πολιτικών υγείας, τόσο όσον αφορά τη δημιουργία ενός πλέον κατάλληλου περιβάλλοντος για την υγεία, όσο και τη στήριξη για μεταρρύθμιση των συστημάτων υγείας με στόχο τη βελτίωση της ποιότητας και την καλύτερη πρόσβαση του πολίτη σ'αυτά.

Στο πλαίσιο των προγραμμάτων αυτών στήριξης για πλέον δίκαια και αποτελεσματικά συστήματα υγείας, η Κοινότητα στηρίζει την ανάπτυξη μέσων γενικής φύσεως με σκοπό την καλύτερη πρόληψη και θεραπεία των λοιμωδών νόσων που μεταδίδονται από τα κουνούπια. Η Επιτροπή υλοποιεί προγράμματα προς την κατεύθυνση αυτή, κυρίως στα κράτη Αφρικής-Καραβαϊκής-Ειρηνικού (χώρες ΑΚΕ), καθώς και στις νοτιοανατολικές χώρες της Ασίας. Ως παράδειγμα, δύναται να αναφερθεί ότι για τα κράτη ΑΚΕ, και μόνο στο πλαίσιο του 7ου ευρωπαϊκού ταμείου ανάπτυξης, έως το τέλος του 1995, έχει καταβληθεί ποσό 300 εκατ. ECU, για προγράμματα στήριξης στον τομέα της υγείας.

Ο Παγκόσμιος Οργανισμός Υγείας (ΠΟΥ), περιλαμβάνει, μεταξύ των στόχων του, την καταπολέμηση των νόσων, συμπεριλαμβανομένης της καταπολέμησης των νόσων που μεταδίδονται από έντομα και έχει αναλάβει τον κύριο ρόλο προώθησης στον εν λόγω τομέα. Η Επιτροπή συνεργάζεται με τον ΠΟΥ, είτε στο πλαίσιο των διάφορων θεματικών φόρων, είτε στο επίπεδο της κάθε χώρας στην οποία εφαρμόζει προγράμματα στον τομέα της υγείας.